b'\n_START_ARTICLE_\nObodriti\n_START_PARAGRAPH_\nObotriti (nem\xc5\xa1ko Abodriten, poljsko Obodryci; tudi Obodriti, Abotriti, oz. Abodriti) je naziv za konfederacijo srednjeve\xc5\xa1kih zahodno-slovanskih plemen, ki so se nahajala na podro\xc4\x8dju dana\xc5\xa1njega Mecklenburga in Holsteina v severni Nem\xc4\x8diji. Desetletja so bili zavezniki Karla Velikega v njegovih vojnah proti germanskim Sasom in slovanskim Veletom. Leta 798 so Obodriti, katere je vodil princ Dro\xc5\xbcko (tudi Dra\xc5\xa1ko, Thrasco), porazili Sase v bitki na reki Swetani. Za nagrado za njihovo zvestobo jim je Karel Veliki leta 804 podelil sa\xc5\xa1ko ozemlje severno od Labe. S prihodom Dancev pa so bili s\xc4\x8dasoma izrinjeni iz tega podro\xc4\x8dja.'